

TIEDOTE 8.5.2017

Suomi haluaa iltamaohjelmaa

**Taideyliopiston Teatterikorkeakoulu lähtee valtakunnalliselle iltamakiertueelle Suomen syrjäkylille syksyllä 2017. Liki viisisataa esiintymistoivetta kyläyhdistyksiltä ylitti järjestäjien hurjimmatkin toiveet, ja nyt ohjaaja Juha Hurme vie esityksen kuuteentoista kylä- ja työväentaloon aina Raaseporista Sodankylään.**

Kiertue-esitys *Suomi 100 000 vuotta* on nuorten ja valovoimaisten näyttelijäopiskelijoiden taidokas teatteriesitys, joka on rakennettu perinteisten iltamien muotoon. Esitykselle etsittiin esiintymispaikkoja seurojen- ja työväentaloilta ja vanhoista kyläkouluista. Hakemuksia tuli 486, joiden joukosta valittiin mukaan 16.

Iltamaohjelman kokoaa ja ohjaa kirjailija, ohjaaja ja kansantaiteilija **Juha Hurme**, joka tunnetaan mm. soolonäytöksestään *Puupää*, jolla hän on kolunnut 200 seurojen- ja työväentaloa Inarinjärveltä Hankoon vuodesta 2003 alkaen.

– Hurja kiinnostus Iltamiin teki meidät tekijät sekä onnellisiksi että epätoivoisiksi. Onnellisiksi sen tähden, että oli aivan mahtavaa huomata, kuinka tämän laajan maan joka kolkassa ollaan vireitä, valppaita ja kulttuurinnälkäisiä. Epätoivoisiksi sen tähden, että pystymme tekemään vain rajallisen määrän esityksiä. On sydäntä särkevää joutua torjumaan niin hienoja paikkoja, niin paljon yhteistyöhalukkuutta, niin suurta odotusta ja tervetulleiksi toivottamista, kuvailee Juha Hurme.

Kriteereinä valinnoille oli paikkojen mahdollisimman syrjäinen sijainti ja järkevä matkareitti esiintyjille. Esiintyjinä Iltamissa ovat Taideyliopiston Teatterikorkeakoulun näyttelijäntaiteen maisteriopiskelijat **Silva Belghiti**, **Eetu Känkänen**, **Myy Lohi**, **Miro Lopperi**, **Roosa Söderholm**, **Sampsa Timoskainen**, **Juho Uusitalo** sekä **Tuuli Kainulainen** (Sibelius-Akatemia). Esityskielinä ovat suomi ja viittomakieli.

***Suomi 100 000 vuotta* -iltamaesityksen kiertuepaikat ja -päivät 2017:**

pe 13.10. Röykän–Leppälammen Nuorisoseura ry, **Nurmijärvi** (kenraaliharjoitus)  
ti 17.10. Kolarin työväentalo, **Kolari** (ensi-ilta)  
ke 18.10. Kelontekemän työväenyhdistyksen talo, Kelontekemä, **Kittilä**  
to 19.10. Sattasen kylätalo Mäkitupa, **Sodankylä**  
pe 20.10. Tanhuan kylätalo Messula, **Savukoski**  
la 21.10. Kajastuksen seurantalo, Kairala, **Pelkosenniemi**  
ti 24.10. Halkian työväentalo, **Pornainen**  
ke 25.10. Antskogin kylätalo, **Raasepori**  
to 26.10. Maamiesseurantalo Sampaala, **Sammatti**  
pe 27.10. Nuorisoseurantalo Solbacka, Isnäs, **Loviisa**  
la 28.10. Kanteleen seurantalo, **Pukkila**  
ti 7.11. Kaskisten Nuorisotalo, **Kaskinen**  
ke 8.11. Alvajärven maamiesseurantalo, **Pihtipudas**  
to 9.11. Taipaleen valistustalo, **Liperi**  
pe 10.11. Pöljän kyläyhditys, Pöljä, **Siilinjärvi**  
la 11.11. Luopioisten maamiesseurantalo Rautahovi, **Pälkäne**

Tarkat esiintymisajat ja lipunmyyntitiedot voi kysyä suoraan esiintymispaikoilta

*Suomi 100 000 vuotta* -iltamat on osa Taideyliopiston *Suomi 100* -ohjelmistoa. Teatterikorkeakoulussa ohjelmasta vastaa näyttelijäntaiteen koulutusohjelma.